ระเบียบศาลปกครอง
ระเบียบศาลปกครอง
ว่าด้วยการปลดทำลายสำนวนคดีและสำนวนบังคับคดี
พ.ศ. ๒๕๕๘
 

โดยที่เป็นการสมควรกำหนดหลักเกณฑ์และวิธีการปลดทำลายสำนวนคดีและสำนวนบังคับคดีเพื่อให้การปลดทำลายสำนวนคดี
สำนวนบังคับคดี และเอกสารที่เกี่ยวข้องของศาลปกครองเป็นไปโดยเรียบร้อยและเป็นระเบียบเดียวกัน

อาศัยอำนาจตามความในข้อ ๔ และข้อ ๖ (๕) แห่งระเบียบ ก.ศป.
ว่าด้วยอำนาจหน้าที่ประธานศาลปกครองสูงสุดและอธิบดีศาลปกครองชั้นต้น
และการบริหารงานศาลปกครอง พ.ศ. ๒๕๔๔ ซึ่งออกตามความในมาตรา ๒๘ วรรคหนึ่ง
แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒
ประธานศาลปกครองสูงสุดจึงกำหนดหลักเกณฑ์และวิธีการปลดทำลายสำนวนคดีและสำนวนบังคับคดีไว้
ดังต่อไปนี้

ข้อ ๑ ระเบียบนี้เรียกว่า ระเบียบศาลปกครอง ว่าด้วยการปลดทำลายสำนวนคดีและสำนวนบังคับคดี พ.ศ. ๒๕๕๘

ข้อ ๒[๑] ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ในระเบียบนี้
ศาลปกครอง หมายความว่า
ศาลปกครองชั้นต้น หรือศาลปกครองสูงสุด
ผู้บริหารศาลปกครอง
หมายความว่า ประธานศาลปกครองสูงสุด หรืออธิบดีศาลปกครองชั้นต้น แล้วแต่กรณี
ผู้อำนวยการสำนักงานศาล
หมายความว่า ผู้อำนวยการสำนักงานศาลปกครองสูงสุด ผู้อำนวยการสำนักงานศาลปกครองกลาง
หรือผู้อำนวยการสำนักงานศาลปกครองในภูมิภาค แล้วแต่กรณี
คณะทำงาน หมายความว่า
คณะทำงานดำเนินการปลดทำลายสำนวนคดีและสำนวนบังคับคดี
เลขาธิการ หมายความว่า
เลขาธิการสำนักงานศาลปกครอง
เจ้าหน้าที่ หมายความว่า
ข้าราชการฝ่ายศาลปกครอง พนักงานราชการศาลปกครอง และลูกจ้างของสำนักงานศาลปกครอง
สำนวนคดีอันถึงที่สุด หมายความว่า
สำนวนคดีที่ศาลปกครองชั้นต้นมีคำพิพากษาหรือคำสั่งแล้วและคู่กรณีมิได้ยื่นอุทธรณ์คัดค้านคำพิพากษาหรือคำสั่งนั้นภายในระยะเวลาที่กฎหมายกำหนด
หรือสำนวนคดีที่ศาลปกครองสูงสุดมีคำพิพากษาหรือคำสั่งแล้ว
สำนวนบังคับคดีอันถึงที่สุด
หมายความว่า
สำนวนบังคับคดีที่ได้ยุติการบังคับคดีแล้วหรือที่พ้นระยะเวลาการบังคับคดีตามกฎหมายแล้ว
คำสั่ง หมายความว่า
คำสั่งชี้ขาดคดีปกครองเสร็จเด็ดขาด คำสั่งลงโทษฐานละเมิดอำนาจศาล คำสั่งที่ศาลกำหนดวิธีการชั่วคราวก่อนการพิพากษาที่ถึงที่สุดแล้ว
หรือคำสั่งอื่นตามที่ประธานศาลปกครองสูงสุดกำหนด
หลักฐานการรับ - จ่ายเงิน
หมายความว่า ต้นฉบับใบรับ - จ่ายเงิน สำเนาใบรับ  จ่ายเงิน เอกสารอื่นใดที่แสดงการรับ
- จ่ายเงิน

ข้อ ๔ ให้ประธานศาลปกครองสูงสุดรักษาการให้เป็นไปตามระเบียบนี้
ในกรณีที่มีปัญหาเกี่ยวกับการปฏิบัติตามระเบียบนี้
ให้ประธานศาลปกครองสูงสุดเป็นผู้วินิจฉัยคำวินิจฉัยนั้นให้เป็นที่สุด

หมวด ๑
การปลดทำลายสำนวนคดี
สำนวนบังคับคดี และเอกสารอื่น
 

ข้อ ๕ สำนวนคดีอันถึงที่สุดที่เกินกว่าสิบปี
ให้ดำเนินการปลดทำลายตามหลักเกณฑ์ที่กำหนดไว้ในระเบียบนี้

ข้อ ๖ เอกสารดังต่อไปนี้ที่เกินกว่าห้าปีนับแต่วันที่กำหนด
ให้ปลดทำลายเสียทั้งสิ้น
(๑)
สำนวนคดีของศาลปกครองชั้นต้นที่ได้รับแต่งตั้งให้ช่วยแสวงหาข้อเท็จจริง ตามข้อ ๕๘
แห่งระเบียบของที่ประชุมใหญ่ตุลาการในศาลปกครองสูงสุด ว่าด้วยวิธีพิจารณาคดีปกครอง
พ.ศ. ๒๕๔๓ เมื่อได้ดำเนินการแล้วเสร็จ
นับแต่วันที่ส่งรายงานไปยังศาลปกครองที่แต่งตั้ง
(๒) สำนวนความเห็นเกี่ยวกับการวินิจฉัยชี้ขาดอำนาจหน้าที่ระหว่างศาล
สำเนาสำนวนความเห็นเกี่ยวกับการวินิจฉัยชี้ขาดอำนาจหน้าที่ระหว่างศาล และบัญชีรับ
- ส่งสำนวนความเห็นเกี่ยวกับการวินิจฉัยชี้ขาดอำนาจหน้าที่ระหว่างศาล
นับแต่วันที่มีการทำความเห็นแล้ว
(๓) สำเนาคู่ฉบับคำพิพากษา คำสั่ง หรือคำแถลงการณ์
นับแต่วันที่คดีนั้นถึงที่สุด
(๔) สำนวนคดีที่ศาลปกครองมีคำสั่งชี้ขาดคดีปกครองเสร็จเด็ดขาดและให้จำหน่ายคดีออกจากสารบบความ
เพราะเหตุไม่รับคำฟ้องไว้พิจารณา เหตุแห่งการฟ้องคดีหมดสิ้นไป
หรือเหตุอื่นใดที่ทำให้คดีเสร็จเด็ดขาดไปจากศาลปกครอง
นับแต่วันที่ศาลปกครองมีคำสั่ง

ข้อ ๗ เอกสารดังต่อไปนี้ให้จัดเก็บไว้ตลอดไป
(๑) คำพิพากษา คำสั่ง และคำแถลงการณ์ของคดีที่ถึงที่สุด
(๒) หมายแจ้งโทษจำคุกหรือปรับในคดีละเมิดอำนาจศาล
(๓) สารบบคำพิพากษาและคำสั่ง
ในกรณีที่ได้ดำเนินการจัดเก็บเอกสารตามวรรคหนึ่งด้วยระบบอิเล็กทรอนิกส์หรือวิธีอื่น
ตามที่สำนักงานศาลปกครองกำหนดไว้แล้ว ให้เก็บรักษาเอกสารดังกล่าวไว้เพียงสิบปี
และเมื่อพ้นเวลาดังกล่าวแล้วให้ทำลายเอกสารนั้นได้

ข้อ ๘ สำนวนคดีอันถึงที่สุด
สำนวนบังคับคดีอันถึงที่สุด
หรือเอกสารใดที่ผู้บริหารศาลปกครองเห็นควรให้เก็บรักษาไว้เพื่อประโยชน์ในการศึกษา
หรือเพื่อเป็นหลักฐานทางประวัติศาสตร์หรือเป็นเอกสารจดหมายเหตุ
หรือเพื่อประโยชน์อื่นใด
ให้เก็บรักษาไว้เพื่อการนั้นจนกว่าจะมีคำสั่งเป็นอย่างอื่น

ข้อ ๙ ต้นฉบับเอกสารที่ยื่นต่อศาลปกครอง เช่น
เอกสารแสดงสิทธิในที่ดิน ระวางแผนที่ รูปถ่ายทางอากาศ หรือระวางรูปถ่ายทางอากาศ
สำนวนการสอบสวน หรือสำนวนคดีที่ยืมมาจากหน่วยงานหรือศาลอื่น สมุดบัญชีเงินฝาก
และพยานหลักฐานอื่น เป็นต้น ที่ยังมิได้มีการส่งคืน ให้ชะลอการปลดทำลายสำนวนคดีและเอกสารนั้นไว้ก่อน
แล้วให้คณะทำงานส่งสำนวนคดีและเอกสารนั้นไปให้สำนักงานศาลที่เกี่ยวข้องจัดทำรายงานเสนอศาลปกครองเพื่อมีคำสั่งให้ส่งคืนต่อไป
และเมื่อได้ดำเนินการในส่วนที่เกี่ยวข้องเสร็จเรียบร้อยแล้ว
ให้ปลดทำลายสำนวนคดีและเอกสารดังกล่าวตามระเบียบนี้

ข้อ ๑๐ สำนวนคดีเกี่ยวกับความมั่นคงของรัฐ
พระบรมวงศานุวงศ์ คดีสำคัญที่ประชาชนสนใจหรือคดีที่มีผลกระทบต่อประโยชน์สาธารณะ
ให้คณะทำงานรายงานผู้บริหารศาลปกครองเพื่อมีคำสั่งเกี่ยวกับการเก็บรักษาหรือปลดทำลายตามที่เห็นสมควร

ข้อ ๑๑ สำนวนคดีใดมีเงินค้างจ่าย
ให้ชะลอการปลดทำลายสำนวนคดีและเอกสารนั้นไว้ก่อน แล้วให้คณะทำงานส่งสำนวนคดีและเอกสารนั้นไปให้หน่วยงานที่รับผิดชอบด้านการเงินจัดทำรายงานเสนอศาลปกครอง
เพื่อพิจารณาดำเนินการตามระเบียบที่เกี่ยวข้อง
และเมื่อได้ดำเนินการในส่วนที่เกี่ยวข้องเสร็จเรียบร้อยแล้ว
ให้ปลดทำลายสำนวนคดีและเอกสารดังกล่าวตามระเบียบนี้

ข้อ ๑๒ สำนวนบังคับคดีอันถึงที่สุดที่เกินกว่าหนึ่งปี
ให้ดำเนินการปลดทำลายตามหลักเกณฑ์ที่กำหนดไว้ในระเบียบนี้

ข้อ ๑๓ คำสั่งศาลปกครองที่ให้ยุติการบังคับคดี
หรือมีผลให้ยุติการบังคับคดีแล้ว ให้จัดเก็บไว้ตลอดไป และให้นำความในข้อ ๗ วรรคสอง
มาใช้บังคับโดยอนุโลม

ข้อ ๑๔ บรรดาสารบบความ
บัญชีนัดพิจารณา บัญชีรับ - ส่งสำนวน บัญชีหมายต่าง ๆ และหลักฐานการรับ - จ่ายเงิน
ที่เกินกว่าสิบปี ให้ปลดทำลายเสียทั้งสิ้น

หมวด ๒
วิธีดำเนินการปลดทำลายสำนวน
 

ข้อ ๑๕ ภายในเดือนมกราคมของแต่ละปี
ให้ผู้อำนวยการสำนักงานศาล ผู้อำนวยการสำนักประธานศาลปกครองสูงสุด
ผู้อำนวยการสำนักอธิบดีศาลปกครองกลาง หรือผู้อำนวยการสำนักบังคับคดีปกครอง
จัดให้มีการสำรวจสำนวนคดีอันถึงที่สุด สำนวนบังคับคดีอันถึงที่สุด หรือเอกสารอื่น
แล้วแต่กรณี ที่ครบกำหนดต้องปลดทำลายตามระเบียบนี้
แล้วจัดทำบัญชีเอกสารที่ต้องจัดเก็บไว้ตลอดไป บัญชีสำนวนคดีอันถึงที่สุดและเอกสารอื่นที่ปลดทำลาย
บัญชีสำนวนบังคับคดีอันถึงที่สุดที่ปลดทำลายและบัญชีสำนวนคดีและเอกสารที่ชะลอการปลดทำลาย
เสนอผู้บริหารศาลปกครองในแต่ละศาลเพื่อพิจารณาแต่งตั้งคณะทำงานดำเนินการปลดทำลายสำนวนคดีและสำนวนบังคับคดีของศาลปกครอง...(ระบุชื่อศาลปกครอง)...

ข้อ ๑๖ เมื่อมีการแต่งตั้งคณะทำงานตามข้อ ๑๕ แล้ว
ให้ผู้อำนวยการสำนักงานศาลส่งมอบบัญชีเอกสารที่ต้องจัดเก็บไว้ตลอดไป
บัญชีสำนวนคดีอันถึงที่สุดและเอกสารอื่นที่ปลดทำลาย บัญชีสำนวนบังคับคดีอันถึงที่สุดที่ปลดทำลาย
และบัญชีสำนวนคดีและเอกสารที่ชะลอการปลดทำลาย ให้คณะทำงานพิจารณาตรวจสอบ
หากคณะทำงานเห็นชอบด้วย ให้ดำเนินการปลดทำลายสำนวนคดีและเอกสารต่อไป
แต่หากไม่เห็นชอบด้วย
ให้รายงานผู้บริหารศาลปกครองเพื่อมีคำสั่งเกี่ยวกับการเก็บรักษาหรือปลดทำลายตามที่เห็นสมควร
และเมื่อผู้บริหารศาลปกครองมีคำสั่งประการใดแล้ว ให้คณะทำงานปฏิบัติตามคำสั่งดังกล่าวแล้วดำเนินการปลดทำลายสำนวนคดีและเอกสารต่อไปตามระเบียบนี้
ในกรณีที่ไม่มีสำนวนคดีอันถึงที่สุด สำนวนบังคับคดีอันถึงที่สุด
หรือเอกสารอื่นที่ต้องปลดทำลาย ให้คณะทำงานจัดทำรายงานเสนอผู้บริหารศาลปกครอง
และแจ้งให้เลขาธิการทราบต่อไป
เมื่อคณะทำงานดำเนินการปลดทำลายสำนวนคดี สำนวนบังคับคดี
และเอกสารอื่นเสร็จสิ้นแล้ว ให้คณะทำงานจัดทำรายงานเสนอผู้บริหารศาลปกครอง
พร้อมแนบบัญชีแสดงรายการต่าง ๆ ตามบัญชีแนบท้ายระเบียบนี้ และแจ้งให้เลขาธิการทราบ
ทั้งนี้ ภายในเดือนมิถุนายนของทุกปี

ข้อ ๑๗ การปลดทำลายสำนวนคดีอันถึงที่สุด
สำนวนบังคับคดีอันถึงที่สุด และเอกสารอื่นตามระเบียบนี้
ให้ดำเนินการตามแนวทางการปลดทำลายสำนวนคดี สำนวนบังคับคดี
และเอกสารอื่นแนบท้ายระเบียบนี้
โดยใช้วิธีการเผาหรือทำลายด้วยวิธีอื่นใดจนไม่สามารถอ่านหรือประกอบเพื่ออ่านหรือเข้าใจข้อความในสำนวนคดี
สำนวนบังคับคดี หรือเอกสารได้

ข้อ ๑๘ ให้ผู้บริหารศาลปกครองและเลขาธิการกำกับดูแลให้มีการดำเนินการปลดทำลายสำนวนคดี
สำนวนบังคับคดีอันถึงที่สุด และเอกสารอื่น ให้เป็นไปตามระเบียบนี้

หมวด ๓
คณะทำงานดำเนินการปลดทำลายสำนวนคดีและสำนวนบังคับคดี
 

ข้อ ๑๙ ให้คณะทำงานที่ผู้บริหารศาลปกครองแต่งตั้งตามข้อ
๑๕ อย่างน้อยต้องมีองค์ประกอบ ดังต่อไปนี้
(๑) ตุลาการในศาลปกครองนั้น เป็นประธานคณะทำงาน
(๒) ผู้อำนวยการสำนักงานศาล เป็นคณะทำงาน
(๓) ผู้อำนวยการกลุ่มสารบบคดี
หรือผู้อำนวยการกลุ่มสนับสนุนงานคดีและบังคับคดีปกครอง แล้วแต่กรณี เป็นคณะทำงาน
(๔) เจ้าหน้าที่ของสำนักงานศาลปกครอง เป็นคณะทำงานและเลขานุการ
คณะทำงานของศาลปกครองสูงสุดและศาลปกครองกลาง
ให้มีผู้อำนวยการสำนักประธานศาลปกครองสูงสุด
หรือผู้อำนวยการสำนักอธิบดีศาลปกครองกลาง แล้วแต่กรณี
ร่วมเป็นคณะทำงานและให้ผู้อำนวยการสำนักบังคับคดีปกครอง ผู้อำนวยการสำนักบริหารการเงินและต้นทุน
และผู้อำนวยการสำนักบริหารทรัพย์สิน ร่วมเป็นคณะทำงานด้วย
คณะทำงานของศาลปกครองในภูมิภาค
ให้มีเจ้าหน้าที่ของสำนักงานศาลปกครองที่ปฏิบัติงานด้านการเงินและด้านการพัสดุ
ร่วมเป็นคณะทำงานด้วย
ให้คณะทำงานตามวรรคหนึ่ง มีอำนาจแต่งตั้งคณะทำงานย่อยเพื่อดำเนินการปลดทำลายสำนวนคดีและเอกสารได้

ข้อ ๒๐ คณะทำงานตามข้อ
๑๙ มีหน้าที่ดังต่อไปนี้
(๑) สำรวจและจัดทำบัญชีเอกสารที่ต้องจัดเก็บไว้ตลอดไป
บัญชีสำนวนคดีอันถึงที่สุดและเอกสารอื่นที่ปลดทำลาย
บัญชีสำนวนบังคับคดีอันถึงที่สุดที่ปลดทำลาย และบัญชีสำนวนคดีและเอกสารที่ชะลอการปลดทำลาย
(๒) ดำเนินการปลดทำลายสำนวนคดี สำนวนบังคับคดีปกครอง
และเอกสารอื่นตามระเบียบนี้
(๓) รายงานการปลดทำลายสำนวนคดี สำนวนบังคับคดีปกครอง
และเอกสารอื่นตามแบบที่สำนักงานศาลปกครองกำหนด
(๔) ดำเนินการอื่นที่เกี่ยวข้องเพื่อให้บรรลุวัตถุประสงค์ตามระเบียบนี้

หมวด ๔
บทเฉพาะกาล
 

ข้อ ๒๑ ในวาระเริ่มแรก
ให้ผู้บริหารศาลปกครองแต่งตั้งคณะทำงานตามข้อ ๑๙
ภายในเก้าสิบวันนับแต่วันที่ระเบียบนี้ใช้บังคับ
เพื่อดำเนินการปลดทำลายสำนวนคดีอันถึงที่สุด สำนวนบังคับคดีอันถึงที่สุด
และเอกสารอื่นตามระเบียบนี้ ในการนี้
หากมีสำนวนคดี สำนวนบังคับคดี และเอกสารที่ต้องปลดทำลายตามระเบียบนี้เป็นจำนวนมาก
ผู้บริหารศาลปกครองอาจกำหนดให้แบ่งดำเนินการโดยคำนึงถึงปริมาณสำนวนคดีและเอกสารที่จะต้องปลดทำลาย
และกำหนดให้ดำเนินการให้แล้วเสร็จ และรายงานให้ทราบภายในเวลาที่เห็นสมควรก็ได้


ประกาศ
ณ วันที่ ๓ สิงหาคม พ.ศ. ๒๕๕๘
ปิยะ ปะตังทา
รองประธานศาลปกครองสูงสุดคนที่หนึ่ง
ปฏิบัติหน้าที่แทน
ประธานศาลปกครองสูงสุด
[เอกสารแนบท้าย]

๑. บัญชีเอกสารที่ต้องจัดเก็บไว้ตลอดไป ท้ายระเบียบศาลปกครอง
ว่าด้วยการปลดทำลายสำนวนคดีและสำนวนบังคับคดี พ.ศ. ๒๕๕๘ (บ.๑)
๒. บัญชีสำนวนคดีอันถึงที่สุดและเอกสารอื่นที่ปลดทำลาย
ท้ายระเบียบศาลปกครอง ว่าด้วยการปลดทำลายสำนวนคดีและสำนวนบังคับคดี พ.ศ. ๒๕๕๘ (บ.๒)
๓. บัญชีสำนวนบังคับคดีอันถึงที่สุดที่ปลดทำลาย ท้ายระเบียบศาลปกครอง
ว่าด้วยการปลดทำลายสำนวนคดีและสำนวนบังคับคดี พ.ศ. ๒๕๕๘ (บ.๓)
๔. บัญชีสำนวนคดีและเอกสารที่ชะลอการปลดทำลาย ท้ายระเบียบศาลปกครอง
ว่าด้วยการปลดทำลายสำนวนคดีและสำนวนบังคับคดี พ.ศ. ๒๕๕๘ (บ.๔)
๕. แนวทางการปลดทำลายสำนวนคดี
สำนวนบังคับคดี และเอกสารอื่น ท้ายระเบียบศาลปกครอง
ว่าด้วยการปลดทำลายสำนวนคดีและสำนวนบังคับคดี พ.ศ. ๒๕๕๘

(ดูข้อมูลจากภาพกฎหมาย)







ปริยานุช/ผู้จัดทำ
๒๐ สิงหาคม
๒๕๕๘

วริญา/ผู้ตรวจ
๒๐ สิงหาคม
๒๕๕๘












[๑] ราชกิจจานุเบกษา
เล่ม ๑๓๒/ตอนที่ ๗๗ ก/หน้า ๒๐/๑๘ สิงหาคม ๒๕๕๘